Kövesi ar putea aresta și nemți

În materie de rețineri, arestări și trimiteri în judecată, Laura Codruța Kövesi are un palmares care face din Daniel Morar un element frenatoriu al Justiției. Poate dubele negre din anii ’50 sau Inchiziția spaniolă din secolul al XV-lea să îndrăznească o comparație cu ritmul și anvergura acțiunilor DNA de azi. De aproape un an, întreaga clasă politică tremură sub amenințarea arestului preventiv, iar complicii se spovedesc zilnic la Biserica Bunului Denunțător. Totul se petrece într-un crescendo excitant pentru mase, iar numele amazoanei cu breton se plimbă nu doar pe buzele poporului, ci și pe limba comisarilor de la Bruxelles. Codruța Kövesi țopăie pe trambulina unei cariere sigure, cu orizont politic intern, dar și cu unul internațional. În România o așteaptă încă un mandat de procuror-șef DNA, la al cărui capăt, dacă menține ritmul săltărilor de pe stradă, stă candidatura la orice. Dar Codruța se pare că privește peste granițe.

Faceți cunoștință cu instituția procurorului european. E o structură judiciară aflată deocamdată în construcție, care va fi dată în folosință pe la începutul anului 2016. Procurorul european urmează să fie un fel de Parchet al Uniunii Europene, care se va ocupa de fraudele cu fonduri europene. Șeful acestei instituții are patru adjuncți, o armată internațională de procurori și autoritate asupra procurorilor naționali. Procurorul european poate cere procurorilor din țările UE să demareze anchete pe cauze indicate. E un mega-procuror, are puteri de 28 de ori mai mari ca un simplu procuror general, funcție de comisar european și un salariu pe măsură.

În 2012, după expirarea mandatului la Parchetul General, Codruța Kövesi a fost detașată la MAE și trimisă cîteva luni la Bruxelles. Acolo ea a căzut pe gînduri în fața proiectului de procuror european. S-a întors acasă și s-a așternut pe treabă. Ce procuror din statele UE ar îndrăzni să se măsoare azi, în materie de arestări, cu Kövesi? La brîul ei atîrnă scalpurile necesare unei numiri la vîrf. După cum se vorbește pe la Bruxelles, sînt șanse bune ca marii corupți din România să fie arestați de viitorul procuror european.